**2021 թվականի հունվար-ապրիլ ամիսներին ՀՀ պետական բյուջեի**

**կատարման ամփոփ բնութագիրը**

2021 թվականի հունվար-ապրիլ ամիսներին ՀՀ պետական բյուջեի եկամուտները կազմել են ավելի քան 537.3 մլրդ դրամ, ծախսերը` շուրջ 589.6 մլրդ դրամ, պակասուրդը՝ 52.2 մլրդ դրամ: Բյուջեի եկամուտների, ծախսերի և պակասուրդի կատարողականներն առաջին կիսամյակի ճշտված ծրագրային ցուցանիշների համեմատ կազմել են համապատասխանաբար 73.5%, 60.9% և 22.1%: Եկամուտների, ծախսերի և պակասուրդի տարեկան ճշտված ծրագրով սահմանված ցուցանիշները կատարվել են համապատասխանաբար 34.3%-ով, 31%-ով և 15.6%-ով: Նշենք, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական կատարումը: «Հայաստանի Հանրապետության 2021 թվականի պետական բյուջեի մասին» ՀՀ օրենքի 9-րդ հոդվածի 2‑րդ կետի և «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության որոշման 1-ին կետի 11-րդ ենթակետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ցուցանիշներում ներառվել են նաև առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

*ՀՀ պետական բյուջեի եկամուտները*

2020 թվականի հունվար-ապրիլ ամիսների համեմատ պետական բյուջեի եկամուտներն աճել են 2.1%‑ով կամ շուրջ 11.1 մլրդ դրամով, ինչը պայմանավորված է հարկային եկամուտների աճով:

Պետական բյուջեի եկամուտների 95.5%-ը ձևավորվել է հարկային եկամուտների և պետական տուրքերի, 0.2%-ը` պաշտոնական դրամաշնորհների, 4.3%-ը` այլ եկամուտների հաշվին:

2021 թվականի հունվար-ապրիլ ամիսների ընթացքում ՀՀ պետական բյուջե են մուտքագրվել 513 մլրդ դրամ հարկային եկամուտներ և պետական տուրքեր, որոնք կազմել են առաջին կիսամյակի ծրագրային ցուցանիշի 74.2%-ը: 2020 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 2.4%‑ով կամ 12.3 մլրդ դրամով, ինչը հիմնականում պայմանավորված է մաքսատուրքի, սոցիալական վճարի, ավելացված արժեքի հարկի, այլ հարկերի, ինչպես նաև բնօգտագործման վճարների գծով մուտքերի աճով:

Հաշվետու ժամանակահատվածի հարկային եկամուտների և պետական տուրքերի 30%‑ն ապահովվել է ավելացված արժեքի հարկի հաշվին: Այն կազմել է շուրջ 154.1 մլրդ դրամ, որից 84.9 մլրդ դրամը ստացվել է ՀՀ ներմուծվող ապրանքների, 69.1 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 84.9 մլրդ դրամ գումարից 32.2 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար: Նախորդ տարվա նույն ժամանակահատվածի համեմատ ավելացված արժեքի հարկի մուտքերն աճել են 3.4%-ով կամ 5.1 մլրդ դրամով: Ընդ որում, աճ է արձանագրվել և´ ՀՀ ներմուծվող ապրանքներից ստացված մուտքերի, և´ ՀՀ‑ում արտադրվող ապրանքների ու ծառայությունների շրջանառությունից ստացված ավելացված արժեքի հարկի գծով մուտքերում՝ համապատասխանաբար 3.1%-ով (2.5 մլրդ դրամով) և 3.8%-ով (2.5 մլրդ դրամով), իսկ Եվրասիական տնտեսական միության անդամ պետություններից ներմուծվող ապրանքներից ստացված ԱԱՀ-ի մուտքերը նախորդ տարվա նույն ժամանակահատվածի համեմատ էական փոփոխություն չեն կրել:

Պետական բյուջեի հարկային եկամուտների ու պետական տուրքերի 5.2%-ն ապահովվել է ակցիզային հարկի հաշվին` կազմելով 26.6 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է 12.8 մլրդ դրամ, հանրապետություն ներմուծվող ենթաակցիզային ապրանքների հարկումից՝ շուրջ 13.8 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերը նվազել են 26%-ով կամ 9.4 մլրդ դրամով՝ հիմնականում պայմանավորված հանրապետությունում արտադրվող ենթաակցիզային ապրանքների գծով մուտքերի 41.7%‑ով (9.2 մլրդ դրամով) նվազմամբ: Նշենք, որ նախորդ տարվա նույն ժամանակահատվածի համեմատ ներմուծվող ենթաակցիզային ապրանքների գծով մուտքերը նույնպես նվազել են՝ 1.3%-ով կամ 184.6 մլն դրամով:

2021 թվականի հունվար-ապրիլ ամիսներին պետական բյուջեի հարկային եկամուտների ու պետական տուրքերի 17.5%-ն ապահովվել է շահութահարկի հաշվին` կազմելով 89.8 մլրդ դրամ և 1%-ով կամ 884.2 մլն դրամով զիջելով նախորդ տարվա նույն ժամանակահատվածի ցուցանիշը:

Պետական բյուջեի հարկային եկամուտների ու պետական տուրքերի 5.4%-ն ապահովվել է մաքսատուրքի հաշվին` կազմելով 27.6 մլրդ դրամ: 2020 թվականի նույն ժամանակահատվածի համեմատ մաքսատուրքի մուտքերն աճել են 31.8%-ով կամ շուրջ 6.7 մլրդ դրամով:

2021 թվականի հունվար-ապրիլ ամիսներին ՀՀ պետական բյուջե է մուտքագրվել ավելի քան 144.8 մլրդ դրամ եկամտային հարկ՝ ապահովելով պետական բյուջեի հարկային եկամուտների և պետական տուրքերի 28.2%‑ը: Նախորդ տարվա նույն ժամանակահատվածի համեմատ եկամտային հարկի մուտքերը նվազել են 0.5%-ով կամ 763.9 մլն դրամով:

Շուրջ 13.3 մլրդ դրամ են կազմել շրջանառության հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 2.6%‑ը: Նախորդ տարվա նույն ժամանակահատվածի համեմատ շրջանառության հարկի մուտքերը նվազել են 2.6%-ով կամ 356.6 մլն դրամով:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել շուրջ 13.8 մլրդ դրամ սոցիալական վճար` ապահովելով պետական բյուջեի հարկային եկամուտների և պետական տուրքերի 2.7%-ը և 77.1%-ով կամ շուրջ 6 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխություններով, որոնց համաձայն 2021 թվականի հունվարի 1-ից սոցիալական վճարի անհատի մասնաբաժնում՝ հաշվարկված աշխատավարձի նկատմամբ, պետության մասնակցությունը նվազել է մեկ տոկոսային կետով՝ կազմելով 6.5%, իսկ աշխատողի մասնակցությունը նույնքան ավելացել է՝ կազմելով 3.5%: Բացի այդ, բարձրացվել է անձի ամսական համախառն եկամտի առավելագույն չափը՝ նախկին 500 հազար դրամի փոխարեն սահմանվելով 1,020 հազար դրամ՝ նվազագույն աշխատավարձի 15-ապատիկը, իսկ տարեկան համախառն եկամուտը՝ 12,240 հազար դրամ կամ նվազագույն աշխատավարձի 180-ապատիկը:

2021 թվականի հունվար-ապրիլ ամիսներին բնապահպանական հարկի և բնօգտագործման վճարների գծով եկամուտները կազմել են 19.8 մլրդ դրամ՝ ապահովելով պետական բյուջեի հարկային եկամուտների և պետական տուրքերի 3.9%‑ը: Նախորդ տարվա նույն ժամանակահատվածի համեմատ նշված մուտքերն աճել են 13.7%-ով կամ 2.4 մլրդ դրամով՝ հիմնականում պայմանավորված արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի 23.8% (3.3 մլրդ դրամ) աճով: Միևնույն ժամանակ, ՀՀ ներմուծվող շրջակա միջավայրին վնաս պատճառող ապրանքների համար մուտքերի գծով արձանագրվել է անկում՝ 64.3%-ով (շուրջ 1.1 մլրդ դրամով):

Հաշվետու ժամանակահատվածում պետական բյուջեի հարկերի և տուրքերի 2.6%-ը ձևավորվել է այլ հարկերի հաշվին՝ կազմելով 13.1 մլրդ դրամ: Մասնավորապես` 8.2 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 2.5 մլրդ դրամ՝ ռադիոհաճախականության օգտագործման պարտադիր վճարները, 935.1 մլն դրամ՝ ճանապարհային հարկը, 699.8 մլն դրամ` հարկային օրենսդրության խախտման համար սահմանված տուգանքները, 421.7 մլն դրամ՝ հանրային ծառայությունների կարգավորման պարտադիր վճարները, 343.6 մլն դրամ՝ ԵՏՄ անդամ չհանդիսացող պետություններից ՀՀ տարածք ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը: Նախորդ տարվա նույն ժամանակահատվածի համեմատ այլ հարկերի փաստացի ցուցանիշն աճել է 45.6%-ով կամ 4.1 մլրդ դրամով: Աճն արձանագրվել է հիմնականում դրոշմանիշային վճարների գծով՝ պայմանավորված 2021 թվականի հունվարի 1-ից «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքում կատարված փոփոխությունների համաձայն դրոշմանիշային վճարների դրույքաչափերի բարձրացմամբ:

Հաշվետու ժամանակահատվածում հարկերի անցումային գերավճարից մարված հարկային պարտավորությունների գումարը կազմել է 37.4 մլն դրամ` նախորդ տարվա 166.4 մլն դրամի դիմաց:

2021 թվականի հունվար-ապրիլ ամիսներին պետական բյուջե են մուտքագրվել ավելի քան 10.1 մլրդ դրամ պետական տուրքեր` կազմելով կիսամյակային ծրագրի 52.2%-ը: Մուտքերի հիմնական մասը ստացվել է օրենքով սահմանված այլ ծառայությունների և գործողությունների, լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու և պետական գրանցման համար, որոնք կազմել են համապատասխանաբար 3.6 մլրդ դրամ, 2.5 մլրդ դրամ և 1.5 մլրդ դրամ կամ առաջին կիսամյակի ծրագրային ցուցանիշների համապատասխանաբար 44.5%-ը, 49.6%-ը և 51.3%‑ը: Նախորդ տարվա հունվար-ապրիլ ամիսների համեմատ պետական տուրքի գծով մուտքերը նվազել են 6.3%‑ով կամ 684.8 մլն դրամով՝ հիմնականում պայմանավորված լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու և օրենքով սահմանված այլ ծառայությունների ու գործողությունների համար գանձվող տուրքերի նվազմամբ համապատասխանաբար 29.3%-ով (1.1 մլրդ դրամով) և 9.4%-ով (377 մլն դրամով): Վերջինս, մասնավորապես, հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի և օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար գանձվող տուրքերի նվազմամբ, որոնք կազմել են համապատասխանաբար 1.9 մլրդ դրամ և 689 մլն դրամ՝ 23%-ով (577.7 մլն դրամով) և 26.7%-ով (250.4 մլն դրամով) զիջելով նախորդ տարվա նույն ժամանակահատվածի փաստացի ցուցանիշները: Նախորդ տարվա հունվար-ապրիլ ամիսների համեմատ աճ է արձանագրվել հյուպատոսական ծառայությունների կամ գործողությունների, դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու համար և ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող տուրքերի գծով, որոնք համապատասխանաբար 71.9%-ով (394.3 մլն դրամով), 29.6%-ով (176.3 մլն դրամով) և 26.5%-ով (127.7 մլն դրամով) գերազանցել են նախորդ տարվա նույն ժամանակահատվածի ցուցանիշները:

2021 թվականի հունվար-ապրիլ ամիսների ընթացքում ստացվել են ավելի քան 1.3 մլրդ դրամ պաշտոնական դրամաշնորհներ՝ կազմելով ծրագրված մուտքերի 8.8%-ը: Միջոցները տրամադրվել են նպատակային ծրագրերի շրջանակներում, և վերջիններիս կատարման աստիճանով պայմանավորված՝ կազմել են ծրագրած մուտքերի 11.8%-ը: Չեն ստացվել Հայաստանում կորոնավիրուսային վարակի (COVID-19) կանխարգելման նպատակով Հայաստանի կառավարությանը Եվրամիության կողմից բյուջետային աջակցության համաձայնագրով նախատեսված 3.8 մլրդ դրամի (6 մլն եվրո) միջոցները: Նշված համաձայնագրով նախատեսված 30 մլն եվրոյից 24 մլն եվրոն հատկացվել էր 2020 թվականին, իսկ 6 մլն եվրոն նախատեսվում է հատկացնել 2021 թվականին: Հաշվետու ժամանակահատվածում պետական բյուջե մուտքագրված պաշտոնական դրամաշնորհները 34.9%-ով կամ 710.6 մլն դրամով զիջել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում ՀՀ պետական բյուջեի այլ եկամուտները կազմել են 23.1 մլրդ դրամ՝ 91.6%-ով ապահովելով առաջին կիսամյակի ծրագրային ցուցանիշը: Նախորդ տարվա նույն ժամանակահատվածի համեմատ այլ եկամուտների գծով արձանագրվել է 2% (467.9 մլն դրամով) անկում, որը հիմնականում պայմանավորված է այլ կատեգորիաներում չդասակարգված տրանսֆերտների, ապրանքների մատակարարումից ու ծառայությունների մատուցումից, ռեզիդենտներին տրամադրված վարկերի օգտագործման տոկոսավճարների մուտքերով, ինչպես նաև այն հանգամանքով, որ 2021 թվականին ՀՀ կադաստրի կոմիտեի նախորդ տարվա ծախսերի նկատմամբ եկամուտների գերազանցումից մուտքեր չեն ստացվել՝ համապատասխան արտաբյուջետային հաշիվը փակելու հետ կապված: Արդյունքում 2020 թվականից ՀՀ կադաստրի կոմիտեի կողմից գույքի նկատմամբ իրավունքների պետական գրանցում, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծառայությունների մատուցման դիմաց ստացվող եկամուտները մուտքագրվում են պետական բյուջե և համապատասխան ծախսերը, անկախ տվյալ եկամուտների հավաքման աստիճանից, կատարվում են պետական բյուջեից։

Պետական սեփականություն հանդիսացող գույքի վարձակալությունից եկամուտների գծով մուտքագրվել է 133.9 մլն դրամ՝ կազմելով առաջին կիսամյակի ծրագրով նախատեսված ցուցանիշի 25.1%-ը: Նշված մուտքերը 8.6%-ով կամ 10.6 մլն դրամով գերազանցել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվել են շուրջ 7.9 մլրդ դրամ տոկոսավճարներ՝ 31%-ով գերազանցելով առաջին կիսամյակում ծրագրված մուտքերը և 39.6%-ով (2.2 մլրդ դրամով)՝ նախորդ տարվա նույն ժամանակահատվածի ցուցանիշը:

Իրավաբանական անձանց կապիտալում կատարված ներդրումներից հունվար-ապրիլ ամիսների ընթացքում ստացվել են 21 մլն դրամ շահութաբաժիններ՝ կազմելով առաջին կիսամյակում կանխատեսված մուտքերի 21%-ը և 80.6%‑ով (9.4 մլն դրամով) գերազանցելով նախորդ տարվա նույն ժամանակահատվածի ցուցանիշը:

Պետության կողմից տրված վարկերի օգտագործման դիմաց հաշվետու ժամանակահատվածում ստացվել են ավելի քան 3.9 մլրդ դրամ տոկոսավճարներ, որոնք կիսամյակային ծրագրային ցուցանիշն ապահովել են 56.3%-ով և 9%‑ով կամ 384.5 մլն դրամով զիջել նախորդ տարվա նույն ժամանակահատվածի ցուցանիշը: Մասնավորապես` շուրջ 3.8 մլրդ դրամ են կազմել ռեզիդենտներին տրամադրված վարկերի օգտագործման տոկոսավճարները, 35.4 մլն դրամ՝ ոչ ռեզիդենտներին տրամադրված վարկերի օգտագործման տոկոսավճարները, որոնք կազմել են առաջին կիսամյակի ծրագրային ցուցանիշների համապատասխանաբար 54.8%-ը և 86.7%-ը: Մուտքերի կատարողականը, ինչպես նաև նախորդ տարվա համեմատ անկումը հիմնականում արձանագրվել է ռեզիդենտներին տրամադրված վարկերի օգտագործման տոկոսավճարների գծով:

Հաշվետու ժամանակահատվածում պետական բյուջե են մուտքագրվել 68.4 մլն դրամ այլ կատեգորիաներում չդասակարգված տրանսֆերտներ՝ 3.4 անգամ գերազանցելով առաջին կիսամյակի ծրագիրը: Նշված մուտքերը 93.7%-ով կամ 1 մրդ դրամով զիջել են նախորդ տարվա ցուցանիշը:

2021 թվականի հունվար-ապրիլ ամիսների ընթացքում ավելի քան 4.8 մլրդ դրամ է մուտքագրվել իրավախախտումների համար գործադիր, դատական մարմինների կողմից կիրառվող պատժամիջոցներից՝ 3.1%‑ով կամ 147.6 մլն դրամով գերազանցելով ծրագրված մուտքերը և 14.5%-ով կամ 612 մլն դրամով նախորդ տարվա նույն ժամանակահատվածի ցուցանիշը:

Այլ եկամուտներից շուրջ 5.9 մլրդ դրամը ստացվել է ապրանքների մատակարարումից և ծառայությունների մատուցումից` 97.3%‑ով ապահովելով կիսամյակային ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտները նվազել են 10.1%-ով կամ 659.4 մլն դրամով:

Օրենքով և այլ իրավական ակտերով սահմանված այլ եկամուտների գծով հունվար-ապրիլ ամիսների ընթացքում պետական բյուջե է մուտքագրվել շուրջ 333.5 մլն դրամ՝ կազմելով կիսամյակային ծրագրի 41.1%-ը և 15.1%‑ով (43.7 մլն դրամով) գերազանցել է նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2021 թվականի հունվար-ապրիլ ամիսներին ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 16%-ով կամ 81.3 մլրդ դրամով՝ հիմնականում պայմանավորված ոչ ֆինանսական ակտիվների, նպաստների և դրամաշնորհների գծով ծախսերի աճով:

Ընթացիկ ծախսերը հաշվետու ժամանակահատվածում կազմել են 531.6 մլրդ դրամ կամ ծրագրային ցուցանիշի 62.6%-ը: Նախորդ տարվա նույն ժամանակահատվածի համեմատ ընթացիկ ծախսերն աճել են 10.1%-ով կամ 48.8 մլրդ դրամով:

Հաշվետու ժամանակահատվածում 48.2 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է կիսամյակային ծրագրի 59.3%‑ը և 2.2%-ով (1 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով ՀՀ պետական բյուջեից օգտագործվել է առաջին կիսամյակի ծրագրով նախատեսված միջոցների 43%‑ը՝ 37.6 մլրդ դրամ, որը նախորդ տարվա նույն ժամանակահատվածի համեմատ նվազել է 2.2%-ով կամ 839 մլն դրամով՝ հիմնականում պայմանավորված նյութերի ձեռք բերման ծախսերի կրճատմամբ:

Կառավարության պարտքի սպասարկմանը հաշվետու ժամանակահատվածում տրամադրվել է 76.8 մլրդ դրամ` կազմելով կիսամյակային ծրագրի 84.9%-ը: Մասնավորապես` նշված գումարից շուրջ 52.8 մլրդ դրամը տրամադրվել է ներքին, 24.1 մլրդ դրամն` արտաքին պարտքի սպասարկմանը, որոնք կազմել են կիսամյակային ծրագրված ցուցանիշների համապատասխանաբար 98.1%-ը և 65.6%-ը: 2020 թվականի նույն ժամանակահատվածի համեմատ պարտքի սպասարկման ծախսերն աճել են 13.3%-ով (9 մլրդ դրամով): Ընդ որում, ներքին տոկոսավճարների գծով արձանագրվել է 29.9%-ով կամ 12.2 մլրդ դրամով աճ, իսկ արտաքին տոկոսավճարները նույն ժամանակահատվածում նվազել են 11.5%-ով կամ 3.1 մլրդ դրամով:

2021 թվականի հունվար-ապրիլ ամիսների ընթացքում ՀՀ պետական բյուջեից տրամադրվել են 36.8 մլրդ դրամ սուբսիդիաներ` կազմելով առաջին կիսամյակի ծրագրային ցուցանիշի 57.2%-ը: Հաշվետու ժամանակահատվածում պետական բյուջեից տրամադրված սուբսիդիաները 11.5%-ով (3.8 մլրդ դրամով) գերազանցել են նախորդ տարվա նույն ցուցանիշը, որը հիմնականում պայմանավորված է գյուղատնտեսական վարկերի տոկոսադրույքների սուբսիդավորման և կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման և գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման ծախսերի համապատասխանաբար 2.3 անգամ (կապված կորոնավիրուսի հետևանքով գյուղատնտեսական վարկերի պայմանների բարելավման հետ), 13 անգամ և 3.7 անգամ աճով, ինչպես նաև Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում սուբսիդիաների տրամադրմամբ:

Հաշվետու ժամանակահատվածում ՀՀ պետական բյուջեից տրամադրվել են 57.8 մլրդ դրամ դրամաշնորհներ՝ կազմելով առաջին կիսամյակի ծրագրի 60.9%-ը, որից 56.4 մլրդ դրամը հատկացվել է պետական հատվածի այլ մակարդակներին, 1.4 մլրդ դրամը` միջազգային կազմակերպություններին: Մասնավորապես, համայնքների բյուջեներին տրամադրվել են 21.5 մլրդ դրամ համահարթեցման դոտացիաներ՝ կազմելով առաջին կիսամյակի ծրագրի 66.7%-ը և 16.7%‑ով (3.1 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Շուրջ 32 մլրդ դրամ են կազմել այլ ընթացիկ դրամաշնորհները՝ ապահովելով կիսամյակային ծրագրի 62.3% կատարողական և 40.5%-ով (9.2 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի, ինչպես նաև Ազգային անվտանգության և Հանրային առողջության պահպանման ծրագրերի շրջանակներում դրամաշնորհների տրամադրման ծախսերի համապատասխանաբար 154.8% (4.6 մլրդ դրամ), 47.6% (1.2 մլրդ դրամ) և 216.5% (1.1 մլրդ դրամ) աճով: Նախորդ տարվա նույն ժամանակահատվածի համեմատ պետական բյուջեից տրամադրված դրամաշնորհներն աճել են 26.2%‑ով կամ 12 մլրդ դրամով, որը հիմնականում պայմանավորված է այլ ընթացիկ դրամաշնորհների և համայնքներին համահարթեցման սկզբունքով տրամադրված դոտացիաների գծով ծախսերի աճով:

2021 թվականի հունվար-ապրիլ ամիսների պետական բյուջեի ընթացիկ ծախսերի 39.3%-ը` 208.9 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և կազմելով առաջին կիսամյակի ծրագրված ցուցանիշի 68.6%-ը: Մասնավորապես, 122.5 մլրդ դրամ են կազմել կենսաթոշակները, շուրջ 86.5 մլրդ դրամ` նպաստները: Նախորդ տարվա նույն ժամանակահատվածի համեմատ սոցիալական նպաստների և կենսաթոշակների գծով ծախսերն աճել են 13.3%‑ով կամ 24.6 մլրդ դրամով՝ պայմանավորված նպաստների գծով ծախսերի աճով: 2020 թվականի հունվար-ապրիլ ամիսների համեմատ նպաստների գծով ծախսերն աճել են 39.9%‑ով կամ ավելի քան 24.6 մլրդ դրամով, որը հիմնականում արձանագրվել է ռազմական դրությամբ պայմանավորված ծախսերի արդյունքում: Վերջիններս կազմել են 31.1 մլրդ դրամ կամ առաջին կիսամյակի ծրագրի 86.2%-ը:

Հաշվետու ժամանակահատվածում պետական բյուջեի միջոցներից 65.4 մլրդ դրամ տրամադրվել է այլ ծախսերին` կազմելով կիսամյակային ծրագրի 51.8%‑ը և 1.2%-ով (824.1 մլն դրամով) զիջելով նախորդ տարվա նույն ցուցանիշը:

Ոչ ֆինանսական ակտիվների հետ գործառնությունները 2021 թվականի հունվար-ապրիլ ամիսներին կազմել են 57.9 մլրդ դրամ կամ ծրագրային ցուցանիշի 49%-ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշն աճել է 2.3 անգամ (32.6 մլրդ դրամով), որը պայմանավորված է ոչ ֆինանսական ակտիվների գծով ծախսերի աճով: Վերջիններս կազմել են 58.5 մլրդ դրամ՝ ապահովելով կիսամյակային ծրագրի համեմատաբար ցածր՝ 49.5% կատարողական, որը հիմնականում պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում օգտագործվել է կիսամյակային ծրագրված միջոցների 25.9%-ը՝ 10.7 մլրդ դրամ: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերն աճել են 2.3 անգամ կամ 32.9 մլրդ դրամով, որը հիմնականում պայմանավորված է ՀՀ պաշտպանության նախարարության շենքային պայմանների բարելավման ծախսերի աճով:

Ոչ ֆինանսական ակտիվների օտարումից հաշվետու ժամանակահատվածում ստացվել են 584.9 մլն դրամ չնախատեսված մուտքեր՝ 2020 թվականի նույն ժամանակահատվածում ստացված 244.7 մլն դրամի դիմաց:

*ՀՀ պետական բյուջեի պակասուրդը*

2021 թվականի հունվար-ապրիլ ամիսներին ՀՀ պետական բյուջեն կատարվել է 52.2 մլրդ դրամ պակասուրդով՝ առաջին կիսամյակի համար ծրագրված 236.5 մլրդ դրամ պակասուրդի և նախորդ տարվա նույն ժամանակահատվածի 18.1 մլրդ դրամ հավելուրդի դիմաց: Բյուջեի առաջին կիսամյակի համար ծրագրվածից զգալիորեն ցածր պակասուրդը հիմնականում պայմանավորված է ծախսերի համեմատ եկամուտների առավել բարձր կատարողականով: Արդյունքում ֆինանսավորման ներքին աղբյուրներում գրանցվել է բյուջեի ազատ միջոցների՝ նախատեսվածից ավել աճ, որը առաջին կիսամյակի ծրագրով նախատեսված 94.8 մլրդ դրամի փոխարեն կազմել է 318.5 մլրդ դրամ: Հաշվետու ժամանակահատվածում ֆինանսավորման ներքին աղբյուրները կազմել են ‑258.9 մլրդ դրամ, արտաքին աղբյուրները՝ 311.1 մլրդ դրամ՝ առաջին կիսամյակում ծրագրված համապատասխանաբար -55.2 մլրդ դրամի և 291.7 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է 54.7 մլրդ դրամով՝ 81.2%-ով ապահովելով կիսամյակային ծրագիրը: Մասնավորապես, գանձապետական պարտատոմսերի տեղաբաշխումից զուտ մուտքերի հաշվին ֆինանսավորումը կազմել է շուրջ 54.7 մլրդ դրամ՝ 81.2%‑ով ապահովելով կիսամյակային ծրագիրը: 20 մլն դրամ տրամադրվել է մուրհակների մարմանը` առաջին կիսամյակում նախատեսված 32.9 մլն դրամի դիմաց։

Ներքին աղբյուրներից ֆինանսական զուտ ակտիվների հաշվին ֆինանսավորումը կազմել է ‑313.5 մլրդ դրամ` առաջին կիսամյակի համար ծրագրված -122.6 մլրդ դրամի դիմաց: Մասնավորապես՝ առաջին կիսամյակի ծրագրով նախատեսվել է 35.9 մլրդ դրամ վարկերի տրամադրում ՀՀ ռեզիդենտներին, որից ավելի քան 5.9 մլրդ դրամը՝ արտաքին աջակցությամբ իրականացվող ծրագրերի շրջանակներում: Հունվար-ապրիլ ժամանակա-հատվածում տրամադրված վարկերի փաստացի ծավալը կազմել է 2.1 մլրդ դրամ, որոնք տրամադրվել են արտաքին աջակցությամբ իրականացվող ծրագրերի շրջանակներում: Մասնավորապես՝ 1.2 մլրդ դրամ ենթավարկ է տրամադրվել Էլեկտրաէներգետիկ համակարգի զարգացման ծրագրի շրջանակներում, 702.1 մլն դրամ՝ Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուց-վածքների և գյուղական ֆինանսավորման աջակցություն» վարկային ծրագրի շրջանակներում 155.8 մլն դրամ՝ «Կոտայքի և Գեղարքունիքի Կոշտ կենցաղային թափոնների կառավարում» ՍՊԸ-ին՝ ՎԶԵԲ աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում և 28 մլն դրամ՝ Քաղաքային զարգացման ծրագրի շրջանակներում: Նախկինում պետական բյուջեից ռեզիդենտներին տրամադրված վարկերից վերադարձվել է շուրջ 10 մլրդ դրամ՝ 75.9%-ով ապահովելով առաջին կիսամյակի համար ծրագրված ցուցանիշը:

2021 թվականի հունվար-ապրիլ ամիսներին շուրջ 3 մլրդ դրամ է տրամադրվել ՀՀ էկոնոմիկայի նախարարությանը «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդի բաժնետոմսերի և կապիտալում այլ մասնակցության ձեռքբերման նպատակով՝ նախատեսված 5 մլրդ դրամի դիմաց: Եվս 2 մլրդ դրամ առաջին կիսամյակի ընթացքում նախատեսվել է տրամադրել ՀՀ տարածքային կառավարման և ենթակառուցվածքների նախարարությանը «ՀՀ ատոմային էլեկտրակայան» ՓԲԸ-ի բաժնետոմսերի և կապիտալում այլ մասնակցության ձեռքբերման նպատակով:

Հաշվետու ժամանակահատվածում ֆինանսավորման ներքին աղբյուրներում բյուջեի ազատ միջոցների աճը կազմել է 318.5 մլրդ դրամ՝ կիսամյակի համար ծրագրված 94.8 մլրդ դրամի դիմաց:

2021 թվականի հունվար-ապրիլ ամիսներին ՀՀ պետական բյուջեի պակասուրդի արտաքին ֆինանսավորումը կազմել է 311.1 մլրդ դրամ՝ ապահովելով առաջին կիսամյակում ծրագրված ցուցանիշի 106.6%‑ը: Արտաքին աղբյուրներում առաջին կիսամյակի համար ծրագրված 355.7 մլրդ դրամի դիմաց 352.2 մլրդ դրամ են կազմել փոխառու զուտ միջոցները: Մասնավորապես՝ արտաքին դոնորների աջակցությամբ իրականացվող նպատակային վարկային ծրագրերի շրջանակներում ստացվել են 11.3 մլրդ դրամ վարկային միջոցներ՝ կազմելով կիսամյակային ծրագրի 29.3%-ը: Նշված գումարից 5.9 մլրդ դրամը ստացվել է Համաշխարհային բանկից, 2.2 մլրդ դրամը՝ Ասիական զարգացման բանկից, 1.3 մլրդ դրամը՝ Եվրասիական զարգացման բանկից, 955.4 մլն դրամը՝ Գերմանիայի Վերականգնման վարկերի բանկից, 840.7 մլն դրամը՝ Վերակառուցման և զարգացման եվրոպական բանկից: Ավելի քան 37.7 մլրդ դրամ տրամադրվել է արտաքին վարկերի մարմանը՝ կազմելով կիսամյակային ծրագրի 61.2%-ը: Նշված գումարից շուրջ 23.3 մլրդ դրամն ուղղվել է միջազգային կազմակերպությունների, 13.9 մլրդ դրամը` օտարերկրյա պետությունների և 614.1 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Եվրապարտատոմսերի թողարկումից հաշվետու ժամանակահատվածում պետական բյուջե է մուտքագրվել 378.7 մլրդ դրամ, որից 136.8 մլրդ դրամն ուղղվել է կայունացման դեպոզիտային հաշվի համալրմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑41.1 մլրդ դրամ կամ կիսամյակային ծրագրով նախատեսված ցուցանիշի 64.4%-ը: Մասնավորապես՝ 41 մլրդ դրամ հատկացվել է Արցախի Հանրապետությանը` որպես միջպետական վարկ, որը կազմել է կիսամյակային ծրագրային ցուցանիշի 65.1%-ը: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 202.1 մլն դրամ կամ կիսամյակային ծրագրային ցուցանիշի 46.6%-ը: Բաժնետոմսերի և կապիտալում այլ մասնակցության ձեռքբերման նպատակով առաջին կիսամյակում նախատեսված 1.4 մլրդ դրամը գրեթե ամբողջությամբ տրամադրվել է: Հաշվետու ժամանակահատվածում արտաքին աղբյուրներից ստացված վարկային և դրամաշնորհային միջոցների մնացորդից հաշվետու ժամանակահատվածում օգտագործվել է 1.1 մլրդ դրամ: